Efter den unge mands død advarer Nordjyllands Politi om piller af mærket Oxycontin, der muligvis er i omløb i Aalborg, og politiet frygter nu, at de meget stærke piller er i omløb i byen. - Pillerne er livsfarlige i ukyndige hænder, siger vagtchefen ved Aalborg Politi, Aage Pedersen. Den unge mand havde sammen med en kammerat spist to af pillerne, da han blev dårlig, og kammeraten slog alarm. Kammeraten er dog ikke blevet syg af pillerne. - Han er nok mere vant til den slags, fortæller vagtchefen. Oxycontin er et morfinpræparat. Pillerne er grønne og på 80 mg. - Ifølge embedslægen er de otte gange stærkere end den dosis, man giver til kræftpatienter i begyndelsen af deres behandling, siger Aage Pedersen. Politiet har ikke oplysninger om, at der skulle være stjålet piller af det mærke ved et indbrud. - Men vi frygter, at de er i omløb i misbrugsmiljøet i Aalborg, siger Aage Pedersen. Pillerne af Oxsycontin virker smertestillende ved at påvirke de områder i hjernen, der registrerer smerter. Oxycodonhydrochlorid er ifølge medicin.dk et morfinlignende middel, som ligner morfin både med hensyn til virkning og til bivirkninger. I sjældne tilfælde kan der opstå alvorlig allergisk tilstand med hurtigt blodtryksfald, åndedrætsbesvær og evt. kramper (anafylaktisk chok).

Opsummering:
En ung mand er død efter at have taget to piller af mærket Oxycontin, som han og en kammerat købte fire stk af på gaden i Aalborg søndag aften.